b'\n_START_ARTICLE_\nJo\xc5\xbee Rajhman\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo in prvi dve leti gimnazije je obiskoval v Celju. Po za\xc4\x8detku druge svetovne vojne so dru\xc5\xbeino izgnali v Srbijo; v Ni\xc5\xa1u je leta 1943 dokon\xc4\x8dal gimnazijo, konec vojne pa so se vrnili v Slovenijo. Leta 1945 se je vpisal na slavistiko in romanistiko na Filozofsko fakulteto v Ljubljani, dve leti kasneje pa je \xc5\xa1tudij prekinil in se vpisal na Teolo\xc5\xa1ko fakulteto in leta 1951 diplomiral. Nadaljeval je tudi \xc5\xa1tudij na Filozofski fakulteti in leta 1965 diplomiral iz sloven\xc5\xa1\xc4\x8dine in franco\xc5\xa1\xc4\x8dine. Leta 1950 je bil posve\xc4\x8den v duhovnika. Kot kaplan je slu\xc5\xbeboval pri Mariji Sne\xc5\xbeni v Zgornji Velki v Slovenskih goricah in v Mariborski stolnici. V letih 1968\xe2\x80\x931981 je bil spiritual v semeni\xc5\xa1\xc4\x8du v Mariboru. Na FF je leta 1972 doktoriral iz filolo\xc5\xa1kih ved z disertacijo Primo\xc5\xbe Trubar v letu 1550, 1974 pa \xc5\xa1e iz teolo\xc5\xa1kih ved na TEOF z disertacijo Teolo\xc5\xa1ka podoba Trubarjeve Ene dolge predguvori. Med letoma 1968 in 1987 je bil predavatelj duhovne in pastoralne teologije na TEOF (oddelek v Mariboru), od leta 1979 kot izredni profesor. Bil je zunanji sodelavec In\xc5\xa1tituta za slovensko literaturo in literarne vede pri Znanstvenoraziskovalnem centru SAZU in sodelavec ali \xc4\x8dlan uredni\xc5\xa1kega odbora \xc5\xa1tevilnih slovenskih znanstvenih in strokovnih revij ter \xc4\x8dasopisov.\n_START_SECTION_\nDelo\n_START_PARAGRAPH_\nRaziskoval je jezikovno, literarnozgodovinsko in teolo\xc5\xa1ko izro\xc4\x8dilo slovenskih protestantov 16. stoletja. Najve\xc4\x8d se je ukvarjal s Primo\xc5\xbeem Trubarjem \xe2\x80\x93 \xc5\xbee v Prvi slovenski knjigi, ki je nastala leta 1977 na osnovi njegove filolo\xc5\xa1ke disertacije, je raziskoval Trubarjev Katekizem iz leta 1550. O slovenskem protestantizmu je napisal \xc5\xa1est monografij in o tem predaval na \xc5\xa1tevilnih simpozijih, okroglih mizah in razli\xc4\x8dnih evropskih univerzah. V slovenskih in tujih revijah in zbornikih je objavljal teolo\xc5\xa1ke in literarnozgodovinske razprave. Njegova bibliografija obsega 480 bibliografskih enot. O slovenskem protestantizmu jih je napisal okoli 130 in jih lahko razdelimo v \xc5\xa1tiri sklope: teologija Primo\xc5\xbea Trubarja in njegove zveze z evropsko reformacijo, teolo\xc5\xa1ka govorica in metodologija prevajanja slovenskih protestantov, biografije slovenskih protestantov in teologija Jurija Dalmatina. Izdal je tudi dve znanstveni izdaji korespondence Pisma Primo\xc5\xbea Trubarja (1986) in Pisma slovenskih protestantov (1997), kjer je transkribiral in prevedel latinska in nem\xc5\xa1ka pisma ter jih opremil z opombami in znanstvenimi spremnimi besedami._NEWLINE_Pisal je gesla za Slovenski biografski leksikon, Enciklopedijo Slovenije, Slovensko knji\xc5\xbeevnost, Leksikon Cankarjeve zalo\xc5\xbebe in Katehetsko-pedago\xc5\xa1ki leksikon. Izdal je tudi dve znanstveni izdaji korespondence Pisma Primo\xc5\xbea Trubarja (1986) in Pisma slovenskih protestantov (1997)._NEWLINE_Raziskoval je tudi pastoralna vpra\xc5\xa1anja sodobne Cerkve. O teolo\xc5\xa1kih vpra\xc5\xa1anjih je napisal dve monografiji: Teologija v slu\xc5\xbebi \xc4\x8dloveka in Bo\xc5\xbeje okolje v \xc4\x8dloveku.'